
Til Bernard Fixot


Prolog

Do Padrón-stranden, Combarro, Galicia

DET FINNES STEDER som er helt tømt for håp. Hun betraktet vintermorgenen gjennom frontruten, tåka, stranden som spiste seg stadig lenger ut i vannet, og i enden av den, husene i granitt som trådte frem fra disen.

Hun og Arias gikk ut av bilen og fortsatte til fots bort til stedet der et av politiets sperrebånd viste vei. Den salte vinden rusket henne i håret, og det forsiktige bruset fra bølgene økte og minsket skiftevis i styrke mens hun tråkket over den løse sanden. Her og der var det spor etter bildekk, riflede avtrykk som krysset over hverandre, hvorav noen av dem var avmerket av politiets kriminalteknikere. Hun forberedte seg på sjokket.

Der var det.

Ved foten av det store steinkorset. Folk i hvite kjeledresser beveget seg gjennom tåka, stille som gjenferd, rundt et ganske grunt hull som var gravd ut i sanden.

Det lå noe i hullet …

På den asfalterte veien som førte ned til stranden, sto det også en ambulanse – det første kjøretøyet som hadde kommet til stedet – og en likbil som skulle ta med den døde til det rettsmedisinske instituttet i Galicia.

Med et uttrykk som var like dystert som værmeldingen, åpnet Lucia Guerrero skinnjakken og viste id-skiltet som var festet i beltet. Politibetjent Arias hadde sitt skilt hengende rundt halsen.

– Vet vi hvem det er? spurte hun.

– Vera Sáez Louro, født i 1994, spansk statsborger. Hun hadde legitimasjon på seg, men ingen telefon.

– Som de andre.

Innsatslederen fra kriminalavdelingen i Pontevedra betraktet Lucia. Han hadde hørt om henne. Avisen La Voz de Galicia hadde fortalt at et team fra UCO – Guardia Civils etterforskningsavdeling – skulle sendes til La Coruña fra Madrid etter det andre drapet, og at deres «mest berømte kvinnelige etterforsker» var blant dem. Nå hadde de vært på saken i flere uker … Likevel hadde de ikke klart å forhindre at Vera Sáez Louro forsvant for fem dager siden, da hun var på vei til jobben i Rianxo.

Hvor er du? Hva gjør du akkurat nå? Er du allerede på jakt etter den neste?

Lucia så ned på skikkelsen som lå utstrakt i hullet som for øvrig ikke var noe ordentlig hull, mer en grop, eller fordypning.

Det var lenge siden hun hadde lært seg å legge følelsene til side på jobb, men hun måtte innrømme at det var noe hjerteskjærende ved synet av denne kvinnen som så ut som om hun hadde sovnet fullt påkledd i sanden etter en festlig natt på byen. Hun var kledd i en vinterkåpe over en tykk ullgenser og jeans. Og solide semskede støvler, ullvanter, store øreringer og et anstrøk av rødt på leppene …

Ansiktet, som var vendt mot himmelen, var blekt, kritthvitt, i det skarpe lyset fra lyskasterne. Tåka kveilet seg rundt henne som røyken fra et leirbål. Håret var rent og skinnende, neglene lakkert. Som hos de andre. Det så ut som om hun kunne våkne når som helst …

Men det var ingen fare for det.

Ikke med den saksen stukket inn i halsen på høyde med halspulsåren. Arias og Lucia kjente også igjen den lille silen, rosenkransen og de tre små hvitløkene som var lagt pertentlig ved siden av henne: det samme ritualet hver gang.

De visste hva de tre gjenstandene symboliserte, det var de blitt forklart.

«El aire.»

Før hun kom til Galicia, visste ikke Lucia hvilken betydning ordet «aire» hadde her. Arias visste det heller ikke, selv om han hadde familie på morssiden herfra. Til sin store forbløffelse hadde hun skjønt at et overraskende stort antall galisiere trodde på dette: El aire. Av noen kalt «skyggen». Eller «det lille onde». Ikke en sykdom, akkurat. Og heller ikke det samme som «det onde øyet». Å ha el aire dreide seg mer om et slags uro, utmattelse, det å ha en usynlig bør på sine skuldre. Noe tyngende, som trekker deg ned, som tømmer deg for krefter. Når man hadde el aire slepte man seg av gårde, man kvernet på mørke tanker og alt føltes meningsløst. Og på samme måte som det finnes aire, finnes det også dem som kan ta den fra deg. Quitar el aire. «Fjerne el aire.» I Galicia var det kvinner, som oftest eldre, som førte denne evnen videre fra generasjon til generasjon, kvinner som alle i landsbyene kjente til, og som mange oppsøkte, åpenlyst eller ikke.

Det overrasket Lucia at ikke pressen allerede var på stedet. Da de andre tre unge kvinnene var blitt bortført, med få ukers mellomrom, og likene ble funnet noen dager etterpå, hadde journalistene veltet frem som under en Burning Man-festival, og glemt all form for tilbakeholdenhet og anstendighet. Man fikk vel tro at ambulansepersonellet som kom først til stedet, og legen som hadde bekreftet dødsfallet, hadde vært diskré. Men det ville likevel ikke ta lang tid før det dukket opp noen journalister. Lucia og kollegene måtte skynde seg.

– Rettsmedisineren? spurte hun.

– På vei.

– Hvem fant liket?

– Vi vet ikke. Vi fikk en anonym oppringning.

– Mann eller kvinne?

– Mann …

– Noen vitner?

Hun pekte på noen svarte hus som sto i en klynge ute på odden, like ved det tåkelagte vannet. Hverken øya Tambo eller bredden på den andre siden med alle kranene og bygningene som tilhørte sjøkrigsskolen, var synlige.

– Vi har ikke begynt å gå dør til dør ennå, svarte innsatslederen fra Guardia Civil i Pontevedra. – Men de fleste av husene står tomme i lavsesongen.

Det var januar. Flommen av turister hadde trukket seg tilbake for lenge siden og lagt Galicias kyst øde. Hun så på Arias, som bare delvis møtte blikket hennes. Han var skjeløyd. Det ene øyet så til høyre og det andre til venstre, noe som forvirret dem som snakket med ham, men ikke Lucia. Han forsto: For øyeblikket var de ikke til noen nytte på åstedet. Han nikket, og så gikk de vekk fra stranden og inn i smågatene.

Det var hórreos overalt. Lagringsboder for blant annet korn, hevet over bakken på steinsøyler, typiske for den nordvestlige delen av den iberiske halvøya. De sto til og med inne i hagene, der de tok opp all plassen. Små bekker klukket i rennesteinene, og fontener rislet i tåka. Bortsett fra det, var det stille og øde. Lucia antok at morderen hadde brukt den samme asfalterte veien som dem for å komme seg ned til stranden, der ambulansen og likbilen nå sto parkert, i god avstand fra husene. Etterpå må han ha trillet helt ut på sanden, bort til stedet der han hadde etterlatt seg liket. Det var oppsvulmet. Akkurat som da han bortførte dem, hadde han antakelig utført handlingen tidlig om morgenen, før daggry, kanskje i lyset fra frontlyktene mens landsbyboerne fortsatt sov. Antakelig skyndte han seg, fikk henne raskt ut av bagasjerommet før han gravde noe som liknet et hull og la de sedvanlige gjenstandene ned på sanden. Han hadde drept og stelt henne et annet sted.

I et av smugene sto en guttunge og sparket en ball mot en vegg. Da de kom gående, stanset han tvert.

– Jeg så ham, sa gutten.

Lucia betraktet ham. Ansiktet hans var smalt, haken spiss og øynene store og rastløse. Han virket verken sjokkert eller skremt.

– Hvem da?

Gutten pekte mot stranden. Hun tippet han var rundt ti år.

– Han som gjorde det. Slenderman. Han var på stranden, jeg så ham …

– Hvem?

– Slenderman, gjentok gutten.

Han tok frem telefonen sin, tastet et eller annet og viste henne et bilde av noen barn som lekte. I det venstre hjørnet kunne man se en merkelig skikkelse, høy, med armer som var altfor lange for kroppen og et ansikt med utviskede trekk.

Synet av skikkelsen fikk Lucia til å føle seg underlig uvel. Hun spurte gutten hvor bildet kom fra.

– Slenderman er en vandrehistorie, forklarte Arias. – Et monster noen har funnet opp, og som man kan se på hundrevis av bilder på nettet. Det er ment å skremme. Det du mener, er at han er veldig høy?

Guttungen nikket. Lucia tenkte at på nettet blir hver dag gamle myter erstattet av nye.

– Hvilken vei dro han? spurte hun.

Gutten pekte mot den smale gaten som snirklet seg mellom husene i landsbyen, som lå øde og stille som i et gravkammer på denne tiden av året. Tunger av tåke slikket oppover steinfasadene og gjorde dem fuktige og blanke.

Lucia kjente en kribling i nakken, en svak varme.

– Kom igjen, sa hun, og begynte å gå.

– Han er ikke her nå lenger, sa Arias. – Han har dratt for lenge siden.

Hun kikket ned på støvlene sine. Skitne. Fulle av sand. Hun fikk trang til å riste dem.

– Lucia …, mumlet Arias ved siden av henne.

Hun så opp.

Den høye skikkelsen.

Silhuetten av en gigantisk kropp med bred rygg, et bittelite hode over enorme skuldre og altfor lange armer, fjernet seg langsomt gjennom tåka. Omtrent tretti meter fra dem. Kledd i en grønn vindjakke med hetten nede, den var stor, størrelse 4XL eller 5XL.

– Fy faen, hvisket Arias, og Lucia hørte hvordan pusten hans brått lød ujevn.

Med høyre hånd famlet Lucia etter pistolen hun hadde bak på hoften, under skinnjakken. Fingrene lukket seg rundt skjeftet. Arias bar sin HK USP Compact i beltet. Sekundet etter hadde begge hevet hvert sitt våpen, og gikk med raske skritt – uten å løpe.

– Hei! Du der! ropte Lucia da de var omtrent ti meter bak skikkelsen. – Stans!

Mannen snudde seg ikke og stanset ikke heller, han fortsatte bare å vende dem den brede ryggen.

– Stopp! Ikke rør deg!

Han gjorde som hun sa. Men bare i et halvt sekund. I neste øyeblikk hadde han, med en forbløffende smidighet størrelsen hans tatt i betraktning, forsvunnet inn i en gate til høyre.

– Faen! Faen! skrek hun.

– Jeg tar denne veien! brølte Arias og kastet seg til venstre. – Skynd deg!

Hun la på sprang. Hvor var det blitt av ham? Hun styrtet opp gaten, klar over de altfor høye smellene hælene hennes laget mot brosteinen.

Ute på havet et sted lød det spøkelsesaktige ulet fra en tåkelur. Hjertet dunket hardt i brystet. Hvor var han? Gaten slynget seg frem i disen og avdekket noe nytt bak hver sving. Balkonger i smijern, lukkede skodder og stumme fasader herjet av den salte vinden, rullegitre foran butikkvinduene, senket som bladet på en giljotin – de fleste av dem kom ikke til å bli heist igjen før til våren.

Plutselig så hun ham. Han hadde stoppet, med ansiktet vendt mot havet og armene utstrakt i et kors.

Urørlig …

Hun ble lamslått av synet som minnet henne om noe annet, om Rafael, lillebroren, en sommermorgen. Rett før han hoppet … Hun lukket øynene for å kvitte seg med bildet.

Konsentrer deg!

Hva i helvete holdt han på med? Han rørte ikke en muskel, sto bare der med ryggen til henne, liksom oppslukt av den disige buktens skjønnhet. Som om han ventet … på at hun skulle komme nærmere, på at hun skulle være innen rekkevidde …

– Guardia Civil, hendene i været!

Ingen reaksjon.

– Jeg er bevæpnet, hendene i været!

Hva drev han med? Med blikket festet på hetten hans, nærmet hun seg mens hun beveget seg i en førtifem graders vinkel, slik hun var kurset i å gjøre.

– Hører du? Hendene over hodet! Ned på knærne!

Hvorfor beveget han seg ikke? Men så plutselig forsto hun. Et blomsterbed skjulte den nederste delen av vindjakken. Med et rykk dro hun hetten bakover. Den øverste biten av et steinkors … Hun kjente på jakkeermene. De var tredd inn på den tverrliggende delen.

Hun snakket inn i mikrofonen.

– Til alle enheter, den mistenkte er på flukt i Combarro! Jeg gjentar, den mistenkte på flukt i Combarro! Sperr alle veier ut! Gjennomsøk området! Kanskje er han fortsatt i nærheten!

Hun ville bare skrike. Vindjakken sto spent opp på korset, som et fugleskremsel på en åker. Hun skulle til å gjenoppta jakten på rømlingen, da telefonen vibrerte i lommen på jeansen. Hun tok den frem. Peña. Sjefen hennes i UCO. Litt av en timing. Det var like før hun lot det ringe, men Peña kontaktet henne aldri uten grunn.

– Guerrero, svarte hun.

– Du må komme tilbake til Madrid, sa sjefen hennes kort.

– Hva?

Det første hun tenkte på var Álvaro, sønnen, og så moren, som lå i koma etter et hjerneslag i november. Kroppen føltes brått blytung.

– Har det skjedd noe?

– Det er jobbrelatert, svarte Peña som hadde fanget opp uroen hennes, – og det har førsteprioritet.

Hun ristet på hodet:

– Det går ikke! Vi har kanskje muligheten til å få fatt i jævelen. Det er rett før! Han kan ikke ha kommet langt. Det er snakk om minutter!

– Du må komme, gjentok han bare, som om han ikke hadde hørt henne. – Umiddelbart. Arias tar over ledelsen for teamet i Galicia. Og jeg sender to ekstra betjenter.

– Jeg kan da for faen ikke dra herfra nå! svarte hun heftig. – Det kan du ikke be meg om. Ikke når vi endelig har noe å gå etter!

– Det er en ordre, Guerrero.

Faen ta deg, Peña. Hun trakk pusten dypt.

– Kan du i det minste fortelle meg hva det dreier seg om?

– Ikke på telefonen. Jeg sier det når vi møtes. Du blir plukket opp av et helikopter i Combarro, på torget som heter … vent litt … Praza Peirao da Chousa, vet du hvor det er?

– Jeg tror det, svarte hun motvillig. – Det er bare én åpen plass her, den ligger omtrent to hundre meter fra der jeg er nå.

– Fint. Jeg venter på deg med bil på flybasen i Torrejón. Vi har ingen tid å miste.


FØRSTE DEL

DE RIKE


1

KLOKKEN 08.55 HADDE piloten benyttet seg av at tåka lettet litt, og nå skjøv han på kontrollspaken slik at helikopteret gjorde en stor sving over båthavnen i Combarro før det fløy videre ut over Atlanterhavet, et landskap der hav og land filtret seg sammen, som tett omslyngede elskere. Dalsøkk, småveier, fjorder, åser, skoger, landsbyer, gårder, jernbanebroer og hav … Lucia tenkte på landområdet med elvemunninger, skoger og forrevne kystområder som hun nå la bak seg. En region fylt av legender, av dypt begravde hemmeligheter, av hjerter som var åpne og sjeler som trosset alle farer, men som også var kjent for narkohandel og korrupsjon. Og så tenkte hun på Arias, at hun nå la ansvaret for å lede resten av gruppa på ham – ikke at han var inkompetent på noen måte, eller mindre motivert enn henne, men det føltes som om hun overlot disse stakkars kvinnene til seg selv.

Hun var rasende.

De hadde sett ham på nært hold …

Sannheten var at så nære hadde de aldri vært før. Nå kunne de beskrive ham. Hvis da ikke guttungen bare hadde snakket tøv, og kjempen flyktet fra dem av helt andre grunner. Hun skulle gjerne ha fulgt etter ham videre gjennom Combarros gater.

Hun hadde ringt Arias før hun satte seg i helikopteret, og han sa at kjempen nærmest hadde forduftet i tåka. De hadde mistet ham. Hun sa til ham at de måtte gå fra dør til dør og snakke med naboene, lete etter fingeravtrykk og DNA på den grønne vindjakken, gå gjennom lommene og foldene på den, sjekke fabrikantene og forhandlerne av store størrelser, finne utsalgsstedene …

Men hun visste at det var for sent.

Like raskt som han dukket opp av tåka for å terge dem, hadde han forsvunnet inn i den igjen.

Helt til neste gang …

Hun gruet seg til å få høre om en ny forsvinning. Et nytt bytte, bortført på vei til jobb: en kvinne fra arbeiderklassen, en ansatt på hermetikkfabrikken, en av alle de millioner av kvinner som jobbet i skyggene, de millioner av anonyme sjeler som sto opp ved daggry for å holde hjulene i gang mens andre ble liggende i sengene sine, gode og varme.

Hun kjente sinnet ulme i magen der hun satt bakerst i helikopteret. Et sinne hun hadde følt stadig oftere den siste tiden.

For, før Vera Sáez Louro hadde det vært Paz Ruís Barranco, tjueåtte år, og Andrea del Árbol Castro, trettitre år. Begge bortført tidlig om morgenen, på vei til jobb (Andrea arbeidet på en hermetikkfabrikk i La Coruña, og Paz var vaskehjelp). Hver gang var likene av dem blitt funnet noen dager etter at de forsvant. Det første i bunnen av et båtvrak i en vik nord i O Pindo, ikke langt fra en nedlagt fabrikk der man konserverte hvalkjøtt i gamle dager. Om vinteren var det ingen andre enn kjærestepar som ville være i fred, som kjørte helt ut dit, og det var da også et kjærestepar som fant henne, med øyeepler og lepper hakket vekk av sjøfugl. Det andre ble funnet i skuffen på en gravemaskin, like ved en gård i den nordøstlige delen av Muros, av en guttunge som var ute og fløy drone. Alle var de omgitt av rituelle symboler på el aire: en sil, tre hvitløkshoder, rosenkransen og saksen, som morderen plasserte på en original måte, nemlig i halsen på ofrene. Bortsett fra det, virket det som om drapsmannen la fra seg kvinnene litt på slump, uten å skjule dem, men uten å vise dem frem heller.

Når det gjaldt Vera Sáez, var hun antakelig blitt bortført idet hun skulle sette seg inn i bilen. Det ble funnet noen små blodspor på fortauet, like ved bilen som sto parkert utenfor hjemmet hennes i Cambados. Hun var ansatt på et bakeri i Rianxo, og i likhet med de to andre begynte hun svært tidlig på jobb. Drapsmannen – ja, for Lucia var ikke i tvil om at det dreide seg om en mann – gikk bare løs på unge kvinner som arbeidet hardt og som derfor, om vinteren, sto opp mens det fortsatt var mørkt og alle andre sov. Han overrumplet dem i gater som var folketomme og uten vitner, mens de fortsatt var fortumlet og dorske av søvn. Men ikke nå lenger, tenkte Lucia. Nå var kvinnene som dro tidlig på jobb i Galicia alt annet enn søvnige, nå hastet de til jobb med ørene spisset og øynene på stilk, og en knute av redsel i magen. Det hadde likevel ikke forhindret at Vera Sáez ble overfalt. Av et rovdyr som var tålmodig, listig og strukturert, en som tok seg tid til å studere vanene til byttet sitt og som ventet på riktig øyeblikk.

Rettspatologen hadde ikke funnet noen tegn til voldtekt eller seksuelle overgrep hos de to første ofrene, ikke til mishandling heller.

Det var like fullt hjerteskjærende å tenke på tiden de hadde tilbrakt i fangenskap, lidelsene de var blitt utsatt for, de siste fem dagene av sitt liv, som Paz og Andrea hadde tilbrakt langt fra familiene sine (rettspatologen hadde i begge tilfellene fastslått dette tidsrommet fra de forsvant til de døde), fra sine nærmeste, barna sine, vennene, med døden som eneste mulige utgang, og uten annet selskap enn dette monsteret. Hvor holdt han dem fanget? Under hvilke forhold? Og hvorfor fem dager, hvorfor ikke fire, eller ti? Fikk han dem til å tro, helt til siste øyeblikk, at han hadde tenkt å sette dem fri? Den siste hadde ganske sikkert hørt om de to andre på nyhetene eller gjennom sosiale medier før hun ble bortført. Alle snakket om det. Så hun gjorde seg nok ingen forhåpninger om hva som ventet henne.

Hadde hun tryglet? Hadde hun prøvd å bløtgjøre ham? Eller hadde hun bare gitt etter for sin skjebne?

Helt siden de første forsvinningene og de første drapene hadde alle telefonlinjene til hele politistyrken i Galicia og naboregionen Asturias vært under stormangrep. Hver innringning ble fulgt opp; snålingene, gærningene, lystløgnerne og de synske ble lyttet til med like stort alvor som dem som faktisk prøvde å hjelpe. Flere enn tusen tips uten at de hadde fått et eneste konkret spor å gå etter.

Ingenting. Null og niks. Og plutselig dukker han opp fra tåka og stiller seg rett foran oss.

Var han lei av å være anonym? Var han ute etter en smule ære og berømmelse som så mange andre før ham? Hadde han til slutt kommet frem til at ordensmakten var for dumme til å få tak i ham?

Landskapet fløy forbi mens hun tenkte på disse kvinnene, vibrasjonene fra kabinen og duren fra rotoren bysset henne – hun sovnet.

– Førstebetjent …

Hun åpnet øynene og ble straks blendet av den skarpe morgensolen som lyste inn gjennom pleksiglasset i kabinen. Hun kikket seg rundt. En militærbase. Torrejón de Ardoz, nordøst for Madrid. Lucia åpnet bakdøren for å klatre ut mens rotorbladene langsomt sluttet å snurre. Det var en klar morgen og himmelen var skyfri, men det var kaldere her enn i Galicia.

Hun så Peña et stykke unna, ved siden av en sivil politibil, med barten og det godslige firskårne ansiktet til en god familiefar. Klokken var 11.35.

– Hvilken sak er det som haster så voldsomt? spurte hun.

Han satt ved siden av henne i baksetet og kastet et blikk på bakhodet til betjenten som kjørte bilen, som om han ikke likte å si for mye mens betjenten var der, selv om han jobbet i UCO. I stedet for å svare åpnet han papirmappen han hadde i fanget og rakte Lucia et fotografi.

– Kjenner du igjen henne?

Selvfølgelig gjenkjente hun henne. Marta Millán. En av Spanias rikeste kvinner. En kjent skikkelse i Madrids jetsett-liv, venn av både kongefamilien og alle andre såkalt betydningsfulle personer i Spania. Hun skapte stadig overskrifter i tabloidene og sladrespaltene for sine netter på byen, sine sidesprang og bitende uttalelser. På bildet var øynene hennes lukket og ansiktet uttrykksløst, og Lucia forsto: Marta Millán var blitt myrdet.

– Derfor, altså, klarte hun ikke la være å si. – Fordi en person man anser for å være betydningsfull er blitt drept her, så blir jeg bedt om å droppe etterforskningen av kvinnene i Galicia. For Guardia Civil er med andre ord én Marta Millán viktigere enn tre arbeiderklassekvinner, er det slik å forstå?

Uten å svare fisket han frem enda et fotografi fra skjortelommen og rakte henne det.

– Faen, utbrøt hun.

Det hun så, var av den type forbrytelser som straks ville bli klassifisert i registeret som en uvanlig sak, slike som laget store overskrifter i pressen og herjet i nyhetskanalene i ukevis. Slike som hjemsøkte etterforskerne lenge etter at de hadde gått av med pensjon, og som de kunne ha behov for å snakke om når anledningen bød seg, mens de for hver gang krydret historien med noen flere detaljer. Slike man skrev bøker om, laget spesialsendinger og dokumentarserier om.

Det andre bildet viste nemlig halvparten av Marta Millán, fra livet og opp. Den nederste delen av kroppen var borte. Magen var blitt kuttet i to, kanskje saget over, like under navlen. Bortsett fra noen innvoller som hang ut under det, var snittet ganske rent og pent. I forbifarten merket Lucia seg at Marta Milláns bryster var forstørret. Overkroppen var hengt opp i en stor lysekrone i krystall under et tak med stukkatur. Armene var strukket ut til siden, som om hun flakset med vingene for å prøve å fly sin vei.

– Noe så ekkelt, hvisket hun.

– Må si meg enig.

– Hvor er det?

– Grand Vía nummer 40, toppleiligheten hennes i byen.

– Det ligger midt i sentrum, i politiets distrikt, bemerket hun. – Så, hvorfor Guardia Civil? Hvor er den andre delen av kroppen?

Han rakte henne et tredje bilde, av den nederste delen av kroppen som lå på et flisgulv, med beina spredt. Det var et helt uvirkelig syn: bekkenet og beina, atskilt fra resten, som halvparten av en utstillingsdukke gjenglemt på bakrommet i en butikk.

– Gran Vía er det siste åstedet, der kroppen ble etterlatt. Det første åstedet, der overfallet og drapet fant sted, er landstedet hennes i Miraflores de la Sierra – et boligfelt med høy sikkerhet, for rikinger som liker å snuse inn den rene luften i fjellene. Det var dit vi kom først, og det var der hun ble partert. I Guardia Civils distrikt, med andre ord. Saken er vår.

Han hadde en litt tilfreds tone da han sa det siste, noe som irriterte Lucia.

– Hvem fant henne?

– Det var bursdagen hennes i dag, så det var to ansatte som kom for å forberede festen, som fant henne tidlig i morges. Etterpå oppdaget de den … hm … andre halvparten av kroppen i leiligheten på Gran Vía, omtrent tre timer senere.

Han så på Lucia.

– Ministeren vil at UCO tar seg av etterforskningen. Og at det er teamet ditt som blir satt på saken.

Hun møtte blikket hans.

– Jeg kan ikke, jeg har allerede hendene fulle med drapene på kvinnene i Galicia. Vi må få fatt i den jævelen før han slår til igjen.

Han sukket tungt.

– Som jeg sa til deg på telefonen, tar Arias seg av Galicia, i tillegg til at jeg skal sende forsterkninger dit. Det virker ikke som om du har forstått det helt. At ministeren har gjort denne saken til en absolutt prioritet. Vi kommer til å ha alt søkelys rettet mot oss. Et mediesirkus uten like. Vi kan rett og slett ikke drite oss ut.

Ministeren … det var altså derfor. Det var bestemt fra høyeste hold at drapet på en kvinne så rik og berømt som Marta Millán var viktigere enn bortføringen og drapet på tre arbeiderklassekvinner fra landsbygda – selv om alle var klar over at det ville dukke opp flere døde der borte.

